ንምህዞኡ ድማ "ሴሎፌን" ኢሉ ሰመዮ፡ ኣብ 1923 ድማ መሰል ዋንነት ናይ`ቲ ምህዞ ድፖንት ንዝተባህለ ኣብ ኣሜሪካ ዝርከብ ትካል ሸይጥሉ። ኣብ ፈለማ ኣዋን ኣብ ጥቕሚ መጠቕለሊ ቸኮሌት፣ ጨናን ዕምባባታትን`ዩ ውዒሉ። እንተኾነ ግን ዳፖንት ሽግር ኣጋጢምዎ ምኽንያቱ ገለ ዓማዊል ኣይፈተውዎን። ሴሎፌን ማይ ከምዘየሕልፍ ተነጊርዎም። ሓቂ ድማ`ዩ ኣየሕልፍን`ዩ። ጠሊ ግን ዘየሕልፍ ኣይኮነን። ምቁራት መግቢ ኣብኡ ይጠብቁ፡ ካራታት ኣብኡ ይምርቱ ሽጋራታት ኣብኡ ይነቕጹ ነይሮም። ዳፖንት ንሓደ ዊሊያም ሄይል ቻርች ዝተባህለ ወዲ 27 ዓመት ስራሕ ቆጺሩ መፍትሒ ከናዲ ድማ ሓበሮ። እዚ ድማ ኣብ ቅኑዕ እዋን`ዩ ተገይሩ። ኣብ 1930ታት ዓበይቲ ደዃኩን [ሱፐር ማርኬታት] ይቕየራ`የን ነይረን። ዓማዊል ድማ ንተሓጋገዝቲ እንታይ ዓይነት መግቢ ከምዝደልዩ ንምንጋር ሪጋ ምስራዕ ገዲፎሞ ነይሮም። ዘድልይዎም ነገራት ባዕላቶም ካብ ከብከብ የውርዱ ነይሮም። ኣሕሊፎም ዘርእዩ መጠቕለሊታት ልዑል ጠለብ ነይሩዎም፡ ተመራማሪ ቤት ትምህርቲ ዋኒን ናይ ሃርቫርድ ኣሊ ሂሳኖ ከምዝበሎ ድማ "ዓማዊል ብኸመይ ከምዝገዝኡ ጥራይ ዘይኮነ ዋላ ኣብ ናይ መግቢ ርዲእቶም`ውን ዓቢ ድርኺት ነይርዎ`ዩ"። ሴሎፌን፡ እቲ መግቢ ተጠቕሊሉ እንከሎ እንታይ ከምዝመስል ስለዘርእዮም መሪጾም ንኽዕድጉ የኽእሎም። እዚ ኸኣ ጥዕንኡ ዘይተሓለወን ዝተበላሸወን መግቢ ካብ ምግዛእ የድሕኖም። ሓደ ብዳፖንት ዝተመወለ መጽናዕቲ ድማ ብሽኮቲ ብሴሎፌን ምጥቕላል ንመሸጣኡ ብልዕሊ ፍርቂ ከምዘዕበዮ ኣርእዩ። እቶም ሸየጥቲ`ውን ከምኡ ከይሮም ጠቕሊሎም ክሸጡ ብዙሕ ማዕዳ ይረኽቡ ነይሮም። "ንሳ ብዓይና`ያ ስጋ እትገዝእ" ኢሉ ኣብ 1938 ዝወጸ ሕታም ዘ ፕሮግረሲቭ ግሮሰር። ብሓቂ፡ እቲ ጣውላ/ባንኮ ናይ ቤት መሸጣ ስጋ ባዕልኻ ንባዕልኻ ንምምስሳይ [ሰልፍ ሰርቪስ] ኣዝዩ ኣሸጋሪ`ዩ ነይሩ። እቲ ኣዝዩ ዝኸፍአ ጸገም ድማ ስጋ ምስተቖረጸ ቀልጢፉ ስለዝጽልም`ዩ። ዝተገብረ ፈተነታት ግን ባዕልኻ ንባዕልኻ ምስሳይ ዘፍቅዳ ቤት መሸጣ ስጋ 30 ሚእታዊት ዝያዳ ስጋ ከምዝሸጣ ኣመልኪቱ። ብኸምኡ ዓይነት መተባብዒ ድማ መፍትሒ ተረኺቡ`ዩ። ንእብነት ሮዛ ሕብሪ ዘለዎ መብራህቲ፣ ማህሰይቲ ሽንቅላጥ ዝከላኸል ባእታን [ኣንቲ ኦክሲዳንት] ዘድሊ መጠን ኦክሲጂን ዘሕልፍ ዝተመሓየሸ ሴሎፌንን። ካብ 1949 ኣትሒዙ ድማ፡ ዳፖንት ስጋ ንምዕዳግ "ዘደስት ሓዲሽ ኣሰራርሓ" ዝብል ጽሑፍን "ኣቐዲሙ ዝተቖርጸ፣ ዝተመዝነ፣ ዋግኡ ዝተተመነን ብሴሎፌን ዝተጠቕለለን ስጋ ኣብ ድኳን ኣለኩም" ዝብል መወዓውዒ ተጠቒሙ`ዩ። እንተኾነ ግን ሴሎፌን ነዊሕ ኣብ ዘይኮነ እዋን ብከም እኒ ብዳው ኬሚካልስ ዝስራሕ 'ፖሊቭሊደን ክሎራይድ' ዝኣመሰሉ ተበሊጹ ካብ ቅዲ [ፋሺን] ወጻኢ ክኸውን`ዩ። ከምቲ ቅድሚኡ ዝነበረ፡ ብወዝቢ`ዩ ኣብ ፈለማ ኣብ እዋን ኲናት ኣብ ጥቕሚ ውዒሉ። እዚ ማለት ድማ ኣብ እዋን ካልኣይ ኲናት ዓለም ንናይ ውግእ ነፈርቲ ካብ ሃስያ ክሊማ ንምክልኻል ተባሂሉ`ዩ ኣብ ጥቕሚ ውዒሉ። ምንጪ ስእሊ, Getty Images ልክዕ ከም ሴሎፌን ድማ ኣብ ጥቕሚ መጠቕለሊ መግቢ ቅድሚ ምውዓሉ ሓያሎ መጽናዕትታት`ዩ ተኻይድሉ። ኣብ ፈለማ ሃሳስ ሓምላይ ሕብሪ ዝነበሮ ኮይኑ ዘጽልእ ሽታ ድማ ነይርዎ። ዳው ነዚ ጸገም`ዚ ምስፈትሖ ግን ሳራን ራፕ ዝብል ስም ተጠሚቑ ንዕዳጋታት ዓብሊሉ። ሕጂ ድማ ብሰፊሑ ክሊንግ ፊልም ተባሂሉ ይፍለጥ። ፖሊቭሊደን ክሎራይድ ኣብ ጥዕና ሳዕቤን ኣለዎ ምስተባህለ ግን ሕጂ ክሊንግ ፊልም መብዛሕትኡ እዋን ትሑት ሕፍሰት/ጽዕቀት ብዘለዎ ፖሊትሌን እዩ ዝስራሕ ዘሎ፡ ዋላ`ኳ ትሑት ናይ ምጥባቕ ክእለት እንተሃለዎ። ንመስርሒ`ቶም ሕጂ ኣብ ዓለም ዝኽልከሉ ዘለዉ ንሓደ እዋን ጥራይ ዘገልግሉ ናይ ሱፐርማርኬታት ሳንጣታት። ልዑል ሕፍሰት/ጻዕቂ ዘለዎም ፖሊትሌን ማለት እቲ ጸባ ዝዕሸገሉ ዓይነት ፕላስቲክ ዋህዮ/ከረጺት ማለት`ዩ። ፍሪቕሪቕ ዝብሉ [ፊዚ] መስተታት [ከም ኮካኮላ ዝኣመሰሉ ጋዝ ዘለዎም ዓይነት መስተ] ግን ብፖሊትሌን ተረፍታሌት`ዮም ዝዕሸጉ። ፕላስቲካዊ መዓሸጊታት ግን ካብ ዕጽፍጻፍ/ድርብራብ ቀጸላታት`ዮም ዝስርሑ። ክኢላታት ዕሸጋ ድማ እዚ ምኽንያት ኣለዎ ይብሉ። እቲ ምኽንያት ድማ ድርብራብ ቀጸላታት ዘለዎም መዓሸጊታት ካብ`ቶም ንጽል ቀጸላ ዘሎዎም መዓሸጊታት ዝተፈልየ ኣገልግሎት ስለዝህቡ`ዩ። እዞም ከምዚኦም ዝዓይነቶም መዓሸጊታት ግን ዳግማይ ሰሪሕካ ኣብ ጥቕሚ ከተውዕሎም [ሪሳይክል ክትገብሮም] ኣሸገርቲ`ዮም። እቲ ናይ ምዕዳጎምን ምሻጦምን መስርሕ ክትርድኦ`ውን ኣሸጋሪ`ዩ። ምንጪ ስእሊ, Getty Images እቲ ከቢድን ዳግማይ ክስራሕ ዝኽእል መዓሸጊ ክሳብ ክንደይ ዝኣክል ዳግማይ ክስራሓልካ ይኽእል ኣብ ግምት ኣእቲኻ፡ እቲ ፎኪስን ዳግማይ ክስራሕ ዘይክእልን መዓሸጊ ውሑድ ጎሓፍ ክፈጥር ከምዝኽእል ክትርዳእ ትኽእል ኢኻ። ኣብ ፕላስቲክ መዓሸጊታት ደጊምካ ምስ እትርእይ ድማ እቲ ከምዚ ዓይነት ጸረ-ተፈጥሮኣዊ ግንዛበ ዝኾነ መደምደምታ ይመጽእ። ሓደ ሓደ ዓይነታት መዓሸጊታት ግን ዓሻ ብኽነት`ዩ። እሞ ብተዓምጸጽቲ መጠቕለሊታት ዝተጠቕለለ ኽያር [ካክዩምበር] ኣብ ክንዲ ንሰለስተ መዓልታት ጥራይ ን14 መዓልታት ሓድሽ/ጥዑይ ኮይኑ ዝጸንሕ እንተ`ድኣ ኮይኑ ደኣ`ሞ ከመይ ኢሉ`ዩ ድንቁርና ዝኸውን?
